History of the Later Han/卷79 (2)

= 《後漢書》卷七十九　下 = = 儒林　列傳　第六十九　下 = forest of scholars [latter] 高詡　包咸　魏應　伏恭　任末　景鸞　薛漢　杜撫　召馴　楊仁　趙曄　衛宏　董鈞　丁恭　周澤　鍾興　甄宇　樓望　程曾　張玄　李育　何休　服虔　潁容　謝該　許慎　蔡玄

{|
 * style="font-size:130%;" |　　前書魯人申公受詩於浮丘伯，為作詁訓，是為魯詩；齊人轅固生亦傳詩，是為齊詩；燕人韓嬰亦傳詩，是為韓詩：三家皆立博士. 趙人毛萇傳詩，是為毛詩，未得立.

高詡傳 Biography of Gao Xu
高詡字季回，平原般人也. 〔一〕曾祖父嘉，以魯詩授元帝，仕至上谷太守. 父容，少傳嘉學，哀平閒為光祿大夫.

詡以父任為郎中，世傳魯詩. 以信行清操知名. 王莽篡位，父子稱盲，逃，不仕莽世. 光武即位，大司空宋弘薦詡，徵為郎，除符離長. 〔一〕去官，後徵為博士. 建武十一年，拜大司農. 在朝以方正稱. 十三年，卒官，賜錢及冢田.

包咸傳 Biography of Bao Xian
包咸字子良，會稽曲阿人也. 〔一〕少為諸生，受業長安，師事博士右師細君，〔二〕習魯詩、論語. 王莽末，去歸鄉里，於東海界為赤眉賊所得，遂見拘執. 十餘日，咸晨夜誦經自若，賊異而遣之. 因住東海，立精舍講授. 光武即位，乃歸鄉里. 太守黃讜署戶曹史，欲召咸入授其子. 咸曰：「禮有來學，而無往教. 」〔三〕讜遂遣子師之.

舉孝廉，除郎中. 建武中，入授皇太子論語，又為其章句. 拜諫議大夫、侍中、右中郎將. 永平五年，遷大鴻臚. 每進見，錫以几杖，入屏不趨，贊事不名. 經傳有疑，輒遣小黃門就舍即問. 顯宗以咸有師傅恩，而素清苦，常特賞賜珍玩束帛，奉祿增於諸卿，咸皆散與諸生之貧者. 病篤，帝親輦駕臨視. 八年，年七十二，卒於官. 子福，拜郎中，亦以論語入授和帝.

魏應傳 Biography of Wei Ying
魏應字君伯，任城人也. 少好學. 建武初，詣博士受業，習魯詩. 閉門誦習，不交僚黨，京師稱之. 後歸為郡吏，舉明經，除濟陰王文學. 以疾免官，教授山澤中，徒眾常數百人. 永平初，為博士，再遷侍中. 十三年，遷大鴻臚. 十八年，拜光祿大夫. 建初四年，拜五官中郎將，詔入授千乘王伉. 應經明行修，弟子自遠方至，著錄數千人. 肅宗甚重之，數進見，論難於前，特受賞賜. 時會京師諸儒於白虎觀，講論五經同異，使應專掌難問，侍中淳于恭奏之，帝親臨稱制，如石渠故事. 明年，出為上黨太守，徵拜騎都尉，卒於官.

伏恭傳 Biography of Fu Gong
伏恭字叔齊，琅邪東武人，司徒湛之兄子也. 湛弟黯，字稚文，以明齊詩，改定章句，作解說九篇，位至光祿勳，無子，以恭為後. 恭性孝，事所繼母甚謹，少傳黯學，以任為郎. 建武四年，除劇令. 視事十三年，以惠政公廉聞. 青州舉為尤異，太常試經第一，拜博士，遷常山太守. 敦脩學校，教授不輟，由是北州多為伏氏學. 永平二年，代梁松為太僕. 四年，帝臨辟雍，於行禮中拜恭為司空，儒者以為榮. 初，父黯章句繁多，恭乃省減浮辭，定為二十萬言. 在位九年，以病乞骸骨罷，詔賜千石奉以終其身. 十五年，行幸琅邪，引遇如三公儀. 建初二年冬，肅宗行饗禮，以恭為三老. 年九十，元和元年卒，賜葬顯節陵下. 子壽，官至東郡太守.

任末傳 Biography of Ren Mo
任末字叔本，蜀郡繁人也. 〔一〕少習齊詩，遊京師，教授十餘年. 友人董奉德於洛陽病亡，末乃躬推鹿車，載奉德喪致其墓所，由是知名. 為郡功曹，辭以病免. 後奔師喪，於道物故. 臨命，敕兄子造曰：「必致我尸於師門，使死而有知，魂靈不慚；如其無知，得土而已. 」造從之.

景鸞傳 Biography of Jing Luan
景鸞字漢伯，廣漢梓潼人也. 少隨師學經，涉七州之地. 能理齊詩、施氏易，兼受河洛圖緯，作易說及詩解，文句兼取河洛，以類相從，名為交集. 又撰禮內外記，號曰禮略. 又抄風角雜書，列其占驗，作興道一篇. 及作月令章句. 凡所著述五十餘萬言. 數上書陳救災變之術. 州郡辟命不就. 以壽終.

薛漢傳 Biography of Xue Han
薛漢字公子，淮陽人也. 世習韓詩，父子以章句著名. 漢少傳父業，尤善說災異讖緯，教授常數百人. 建武初，為博士，受詔校定圖讖. 當世言詩者，推漢為長. 永平中，為千乘太守，政有異跡. 後坐楚事辭相連，下獄死. 弟子犍為杜撫、會稽澹臺敬伯、鉅鹿韓伯高最知名.

杜撫傳 Biography of Du Fu
杜撫字叔和，犍為武陽人也. 少有高才. 受業於薛漢，定韓詩章句. 後歸鄉里教授. 沈靜樂道，舉動必以禮. 弟子千餘人. 後為驃騎將軍東平王蒼所辟，及蒼就國，掾史悉補王官屬，未滿歲，皆自劾歸. 時撫為大夫，不忍去，蒼聞，賜車馬財物遣之. 辟太尉府. 建初中，為公車令，數月卒官. 其所作詩題約義通，學者傳之，曰杜君法云.

召馴傳 Biography of Zhao Xun
召馴字伯春，九江壽春人也. 曾祖信臣，元帝時為少府. 〔一〕父建武中為卷令，〔二〕俶儻不拘小節.

馴少習韓詩，博通書傳，以志義聞，鄉里號之曰「德行恂恂召伯春」. 累仕州郡，辟司徒府. 建初元年，稍遷騎都尉，侍講肅宗. 拜左中郎將，入授諸王. 帝嘉其義學，恩寵甚崇. 出拜陳留太守，賜刀劍錢物. 元和二年，入為河南尹. 章和二年，代任隗為光祿勳，卒於官，賜冢塋陪園陵. 孫休，位至青州刺史.

楊仁傳 Biography of Yang Ren
楊仁字文義，巴郡閬中人也. 建武中，詣師學習韓詩，數年歸，靜居教授. 仕郡為功曹，舉孝廉，除郎. 太常上仁經中博士，〔一〕仁自以年未五十，不應舊科，〔二〕上府讓選.

顯宗特詔補北宮衛士令，〔一〕引見，問當世政跡. 仁對以寬和任賢，抑黜驕戚為先. 又上便宜十二事，皆當世急務. 帝嘉之，賜以縑錢.

及帝崩，時諸馬貴盛，各爭欲入宮. 仁被甲持戟，嚴勒門衛，莫敢輕進者. 肅宗既立，諸馬共譖仁刻峻，帝知其忠，愈善之，拜什邡令. 〔一〕寬惠為政，勸課掾史弟子，悉令就學. 其有通明經術者，顯之右署，〔二〕或貢之朝，由是義學大興. 墾田千餘頃. 行兄喪去官.

後辟司徒桓虞府. 掾有宋章者，貪奢不法，仁終不與交言同席，時人畏其節. 後為閬中令，卒於官.

趙曄傳 Biography of Zhao Ye
趙曄字長君，會稽山陰人也. 少嘗為縣吏，奉檄迎督郵，曄恥於廝役，遂棄車馬去. 到犍為資中，〔一〕詣杜撫受韓詩，究竟其術. 積二十年，絕問不還，家為發喪制服曄卒業乃歸. 州召補從事，不就. 舉有道. 卒于家.

曄著吳越春秋、詩細歷神淵. 蔡邕至會稽，讀詩細而歎息，以為長於論衡. 邕還京師，傳之，學者咸誦習焉. 時山陽張匡，字文通. 亦習韓詩，作章句. 後舉有道，博士徵，不就. 卒於家.

衛宏傳 Biography of Wei Hong
衛宏字敬仲，東海人也. 少與河南鄭興俱好古學. 初，九江謝曼卿善毛詩，乃為其訓. 宏從曼卿受學，因作毛詩序，善得風雅之旨，于今傳於世. 後從大司空杜林更受古文尚書，為作訓旨. 時濟南徐巡師事宏，後從林受學，亦以儒顯，由是古學大興. 光武以為議郎. 宏作漢舊儀四篇，以載西京雜事；又著賦、頌、誄七首，皆傳於世. 中興後，鄭眾、賈逵傳毛詩，後馬融作毛詩傳，鄭玄作毛詩箋. 〔一〕

前書魯高堂生，漢興傳禮十七篇. 後瑕丘蕭奮以授同郡后蒼，蒼授梁人戴德及德兄子聖、沛人慶普. 〔一〕於是德為大戴禮，聖為小戴禮，普為慶氏禮，三家皆立博士. 孔安國所獻禮古經五十六篇及周官經六篇，前世傳其書，未有名家. 中興已後，亦有大、小戴博士，雖相傳不絕，然未有顯於儒林者. 建武中，曹充習慶氏學，傳其子褒，遂撰漢禮，事在褒傳.

董鈞傳 Biography of Dong Jun
董鈞字文伯，犍為資中人也. 習慶氏禮. 事大鴻臚王臨. 元始中，舉明經，遷廩犧令，〔一〕病去官. 建武中，舉孝廉，辟司徒府.

鈞博通古今，數言政事. 永平初，為博士. 時草創五郊祭祀〔一〕，及宗廟禮樂，威儀章服，輒令鈞參議，多見從用，當世稱為通儒. 累遷五官中郎將，常教授門生百餘人. 後坐事左轉騎都尉. 年七十餘，卒於家.

中興，鄭眾傳周官經，後馬融作周官傳，授鄭玄，玄作周官注. 玄本習小戴禮，後以古經校之，取其義長者，故為鄭氏學. 玄又注小戴所傳禮記四十九篇，通為三禮焉. 前書齊胡母子都傳公羊春秋，授東平嬴公，嬴公授東海孟卿，孟卿授魯人眭孟，眭孟授東海嚴彭祖、魯人顏安樂. 彭祖為春秋嚴氏學，安樂為春秋顏氏學，〔一〕又瑕丘江公傳穀梁春秋，三家皆立博士. 梁太傅賈誼為春秋左氏傳訓詁，授趙人貫公.

丁恭傳 Biography of Ding Gong
丁恭字子然，山陽東緡人也. 〔一〕習公羊嚴氏春秋. 恭學義精明，教授常數百人，州郡請召不應. 建武初，為諫議大夫、博士，封關內侯. 十一年，遷少府. 諸生自遠方至者，著錄數千人，當世稱為大儒. 太常樓望、侍中承宮、長水校尉樊儵等皆受業於恭. 二十年，拜侍中祭酒、騎都尉，與侍中劉昆俱在光武左右，每事諮訪焉. 卒於官.

周澤傳 Biography of Zhou Ze
周澤字稚都，北海安丘人也. 少習公羊嚴氏春秋，隱居教授，門徒常數百人. 建武末，辟大司馬府，署議曹祭酒. 數月，徵試博士. 中元元年，遷黽池令. 奉公剋己，矜恤孤羸，吏人歸愛之. 永平五年，遷右中郎將. 十年，拜太常. 澤果敢直言，數有據爭. 後北地太守廖信〔一〕坐貪穢下獄，沒入財產，顯宗以信臧物班諸廉史，唯澤及光祿勳孫堪、大司農常沖特蒙賜焉. 是時京師翕然，在位者咸自勉勵.

堪字子稚，河南緱氏人也. 明經學，有志操，清白貞正，愛士大夫，然一毫未嘗取於人，以節介氣勇自行. 王莽末，兵革並起，宗族老弱在營保閒，堪常力戰陷敵，無所回避，數被創刃，宗族賴之，郡中咸服其義勇. 建武中，仕郡縣. 公正廉絜，奉祿不及妻子，皆以供賓客. 及為長吏，所在有跡，為吏人所敬仰. 喜分明去就. 嘗為縣令，謁府，趨步遲緩，門亭長譴堪御吏，堪便解印綬去，不之官. 後復仕為左馮翊，坐遇下促急，司隸校尉舉奏免官. 數月，徵為侍御史，再遷尚書令. 永平十一年，拜光祿勳. 堪清廉，果於從政，數有直言，多見納用. 十八年，以病乞身，為侍中騎都尉，卒於官. 堪行類於澤，故京師號曰「二稚」. 十二年，以澤行司徒事，如真. 澤性簡，忽威儀，頗失宰相之望. 數月，復為太常. 清絜循行，盡敬宗廟. 常臥疾齋宮，其妻哀澤老病，闚問所苦. 澤大怒，以妻干犯齋禁，遂收送詔獄謝罪. 當世疑其詭激. 時人為之語曰：「生世不諧，作太常妻，一歲三百六十日，三百五十九日齋. 」〔一〕十八年，拜侍中騎都尉. 後數為三老五更. 建初中致仕，卒於家.

鍾興傳 Biography of Zhong Xing
鍾興字次文，汝南汝陽人也. 少從少府丁恭受嚴氏春秋. 恭薦興學行高明，光武召見，問以經義，應對甚明. 帝善之，拜郎中，稍遷左中郎將. 詔令定春秋章句，去其復重，〔一〕以授皇太子. 又使宗室諸侯從興受章句. 封關內侯. 興自以無功，不敢受爵. 帝曰：「生教訓太子及諸王侯，非大功邪？」興曰：「臣師丁恭. 」於是復封恭，而興遂固辭不受爵，卒於官.

甄宇傳 Biography of Zhen Yu
甄宇字長文，北海安丘人也. 清靜少欲. 習嚴氏春秋，教授常數百人. 建武中，為州從事，徵拜博士，〔一〕稍遷太子少傅，卒於官.

傳業子普，普傳子承. 承尤篤學，未嘗視家事，講授常數百人. 諸儒以承三世傳業，莫不歸服之. 建初中，舉孝廉，卒於梁相. 子孫傳學不絕.

樓望 Biography of Lou Wang
樓望字次子，陳留雍丘人也. 少習嚴氏春秋. 操節清白，有稱鄉閭. 建武中，趙節王栩〔一〕聞其高名，遣使齎玉帛請以為師，望不受. 後仕郡功曹. 永平初，為侍中、越騎校尉，入講省內. 十六年，遷大司農. 十八年，代周澤為太常. 建初五年，坐事左轉太中大夫，後為左中郎將. 教授不倦，世稱儒宗，諸生著錄九千餘人. 年八十，永元十二年，卒於官，門生會葬者數千人，儒家以為榮.

程曾傳 Biography of Cheng Ceng
程曾字秀升，豫章南昌人也. 受業長安，習嚴氏春秋，積十餘年，還家講授. 會稽顧奉等數百人常居門下. 著書百餘篇，皆五經通難，又作孟子章句. 建初三年，舉孝廉，遷海西令，卒於官.

張玄傳 Biography of Zhang Xuan
張玄字君夏，河內河陽人也. 少習顏氏春秋，兼通數家法. 建武初，舉明經，補弘農文學，遷陳倉縣丞. 清淨無欲，專心經書，方其講問，乃不食終日. 及有難者，輒為張數家之說，令擇從所安. 諸儒皆伏其多通，著錄千餘人. 玄初為縣丞，嘗以職事對府，不知官曹處，吏白門下責之. 時右扶風琅邪徐業，亦大儒也，聞玄諸生，試引見之，與語，大驚曰：「今日相遭，真解矇矣！」〔一〕遂請上堂，難問極日.

後玄去官，舉孝廉，除為郎. 會顏氏博士缺，玄試策第一，拜為博士. 居數月，諸生上言玄兼說嚴氏、宣氏，不宜專為顏氏博士. 光武且令還署，未及遷而卒.

李育傳 Biography of Li Yu
李育字元春，扶風漆人也. 〔一〕少習公羊春秋. 沈思專精，博覽書傳，知名太學，深為同郡班固所重. 固奏記薦育於驃騎將軍東平王蒼，由是京師貴戚爭往交之. 州郡請召，育到，輒辭病去.

常避地教授，門徒數百. 頗涉獵古學. 嘗讀左氏傳，雖樂文采，然謂不得聖人深意，以為前世陳元、范升之徒更相非折，〔一〕而多引圖讖，不據理體，於是作難左氏義四十一事.

建初元年，衛尉馬廖舉育方正，為議郎. 後拜博士. 四年，詔與諸儒論五經於白虎觀，育以公羊義難賈逵，往返皆有理證，最為通儒. 再遷尚書令. 及馬氏廢，〔一〕育坐為所舉免歸. 歲餘復徵，再遷侍中，卒於官.

何休傳 Biography of He Xiu
何休字邵公，任城樊人也. 〔一〕父豹，少府. 休為人質朴訥口，而雅有心思，精研六經，世儒無及者. 以列卿子詔拜郎中，非其好也，辭疾而去. 不仕州郡. 進退必以禮.

太傅陳蕃辟之，與參政事. 蕃敗，休坐廢錮，乃作春秋公羊解詁，〔一〕覃思不闚門，十有七年. 又注訓孝經、論語、風角七分，皆經緯典謨，不與守文同說. 又以春秋駮漢事六百餘條，妙得公羊本意. 休善歷筭，與其師博士羊弼，追述李育意以難二傳，作公羊墨守、〔二〕左氏膏肓、穀梁廢疾.

黨禁解，又辟司徒. 群公表休道術深明，宜侍帷幄，倖臣不悅之，乃拜議郎，屢陳忠言. 再遷諫議大夫，年五十四，光和五年卒.

服虔傳 Biography of Fu Qian
服虔字子慎，初名重，又名祇，後改為虔，河南滎陽人也. 少以清苦建志，入太學受業. 有雅才，善著文論，作春秋左氏傳解，行之至今. 又以左傳駮何休之所駮漢事六十條. 舉孝廉，稍遷，中平末，拜九江太守. 免，遭亂行客，病卒. 所著賦、碑、誄、書記、連珠、九憤，凡十餘篇.

潁容傳 Biography of Ying Rong
潁容字子嚴，陳國長平人也. 〔一〕博學多通，善春秋左氏，師事太尉楊賜. 郡舉孝廉，州辟，公車徵，皆不就. 初平中，避亂荊州，聚徒千餘人. 劉表以為武陵太守，不肯起. 著春秋左氏條例五萬餘言，建安中卒.

謝該傳 Biography of Xie Gai
謝該字文儀，南陽章陵人也. 善明春秋左氏，為世名儒，門徒數百千人. 建安中，河東人樂詳條左氏疑滯數十事以問，該皆為通解之，名為謝氏釋，行於世. 〔一〕

仕為公車司馬令，以父母老，託疾去官. 欲歸鄉里，會荊州道斷，不得去. 少府孔融上書薦之曰：「臣聞高祖創業，韓、彭之將征討暴亂，陵賈、叔孫通進說詩書. 〔一〕光武中興，吳、耿佐命，范升、衛宏脩述舊業，故能文武並用，成長久之計. 陛下聖德欽明，同符二祖，勞謙厄運，三年乃讙. 〔二〕今尚父鷹揚，方叔翰飛，〔三〕王師電鷙，群凶破殄，始有櫜弓臥鼓之次，〔四〕宜得名儒，典綜禮紀. 竊見故公車司馬令謝該，體曾、史之淑性，〔五〕兼商、偃之文學，〔六〕博通群蓺，周覽古今，物來有應，事至不惑，清白異行，敦悅道訓. 求之遠近，少有疇匹. 若乃巨骨出吳，〔七〕隼集陳庭，〔八〕黃能入寢，〔九〕亥有二首，〔一０〕非夫洽聞者，莫識其端也. 雋不疑定北闕之前，〔一一〕夏侯勝辯常陰之驗，然後朝士益重儒術. 〔一二〕今該實卓然比跡前列，閒以父母老疾，棄官欲歸，道路險塞，無由自致. 猥使良才抱樸而逃，踰越山河，沈淪荊楚，所謂往而不反者也. 〔一三〕後日當更饋樂以釣由余，剋像以求傅說，豈不煩哉？〔一四〕臣愚以為可推錄所在，召該令還. 楚人止孫卿之去國，〔一五〕漢朝追匡衡於平原，〔一六〕尊儒貴學，惜失賢也. 」書奏，詔即徵還，拜議郎. 以壽終.

建武中，鄭興、陳元傳春秋左氏學. 時尚書令韓歆上疏，欲為左氏立博士，范升與歆爭之未決，陳元上書訟左氏，遂以魏郡李封為左氏博士. 後群儒蔽固者數廷爭之. 及封卒，光武重違眾議，而因不復補.

許慎傳 Biography of Xu Shen
許慎字叔重，汝南召陵人也. 性淳篤，少博學經籍，馬融常推敬之，時人為之語曰：「五經無雙許叔重. 」為郡功曹，舉孝廉，再遷除洨長. 卒于家. 〔一〕

初，慎以五經傳說臧否不同，於是撰為五經異義，又作說文解字十四篇，皆傳於世.

蔡玄傳 Biography of Cai Xuan
蔡玄字叔陵，汝南南頓人也. 學通五經，門徒常千人，其著錄者萬六千人. 徵辟並不就. 順帝特詔徵拜議郎，講論五經異同，甚合帝意. 遷侍中，出為弘農太守，卒官. 論曰：自光武中年以後，干戈稍戢，專事經學，自是其風世篤焉. 其服儒衣，稱先王，〔一〕遊庠序，聚橫〔二〕塾者，蓋布之於邦域矣. 若乃經生所處，不遠萬里之路，〔三〕精廬暫建，贏糧動有千百，〔四〕其耆名高義開門受徒者，編牒不下萬人，皆專相傳祖，莫或訛雜. 至有分爭王庭，樹朋私里，繁其章條，穿求崖穴，以合一家之說. 故楊雄曰：「今之學者，非獨為之華藻，又從而繡其鞶帨. 」〔五〕夫書理無二，義歸有宗，而碩學之徒，莫之或徙，〔六〕故通人鄙其固焉，又雄所謂「譊譊之學，各習其師」也. 〔七〕且觀成名高第，終能遠至者，蓋亦寡焉，而迂滯若是矣. 然所談者仁義，所傳者聖法也. 故人識君臣父子之綱，家知違邪歸正之路.

自桓、靈之閒，君道秕僻，〔一〕朝綱日陵，國隙屢啟，〔二〕自中智以下，靡不審其崩離；而權彊之臣，息其闚盜之謀，〔三〕豪俊之夫，屈於鄙生之議者，〔四〕人誦先王言也，下畏逆順埶也〔五〕. 至如張溫、皇甫嵩之徒，功定天下之半，聲馳四海之表，俯仰顧眄，則天業可移，猶鞠躬昏主之下，狼狽折札之命，散成兵，就繩約，而無悔心. 〔六〕暨乎剝橈自極，人神數盡，〔七〕然後群英乘其運，世德終其祚. 〔八〕跡衰敝之所由致，而能多歷年所者，斯豈非學之效乎？〔九〕故先師垂典文，褒勵學者之功，篤矣切矣. 不循春秋，至乃比於殺逆，其將有意乎！〔一０〕

贊曰：斯文未陵，亦各有承. 〔一〕塗分流別，專門並興. 精疏殊會，通閡相徵. 千載不作，淵原誰澂？〔二〕